|  |  |  |
| --- | --- | --- |
|  | | **3.** |
| **TÖRÖKSZENTMIKLÓS VÁROS POLGÁRMESTERÉTŐL** | | |
| **S Ü R G Ő S S É G I I N D Í T V Á N Y**  **E L Ő T E R J E S Z T É S** | | |
| A Képviselő-testület 2016. január 14. napján tartandó **rendkívüli nyilvános** ülésére | | |
|  | | |
| Előterjesztő megnevezése: | Markót Imre polgármester | |
| Iktatószám: | 2-4/2016-F-1 | |
| Tárgy: | **A Törökszentmiklós Városi Önkormányzat, mint alperes és az ERRO 96. Kft. „f.a.”, mint felperes között lezárult perből származó kötelezettség teljesítése** | |
| Előterjesztés jellege: | Rendelet-tervezet, **Határozat-tervezet**, Tájékoztató, Beszámoló | |
| Döntéshozatal módja: | nyílt ülés (Mötv. 46. § (1))  egyszerű többség (Mötv. 47. § (2)) | |
| Melléklet: | 1 db **határozat** | |
| Készítette: | Dr. Majtényi Erzsébet jegyző | |
| Meghívott: | - | |
| Véleményezésre megküldve: | a Képviselő-testület **Pénzügyi és Városfejlesztési Bizottság**  részére | |
| Törvényességi véleményezésre bemutatva: | 2016. január 13. | |

**Tisztelt Képviselő-testület!**

Amint arról már korábban értesült a tisztelt Képviselő-testület, az Önkormányzat, mint alperes perben állt az **ERRO 96. Építő,- Szerelő, Kereskedelmi és Szolgáltató Kft. „f.a.”**-**vel, mint felperessel szemben egy korábbi,** vállalkozási díjkövetelésből eredő ügyben, amely még 2004 évre volt visszavezethető.

Az alábbiakban röviden bemutatjuk a tényállást:

A peres felek 2004. július 21. napján építési-vállalkozási szerződést kötöttek, melyben a felperes vállalta Törökszentmiklós szennyvízcsatorna hálózat építését, és a szennyvíztisztító telep hatásfok növelését.

A felperes részéről az eredeti szerződésben biztosítani vállalt teljesítési bankgarancia lejárt, melynek pótlására felek 2007. november 5 napján közjegyzői okiratba foglalt megállapodást kötöttek, amelyben alperes vállalta, hogy az eredeti szerződésben meghatározott vállalkozói díjon felül további 269.000.000,- Ft + ÁFA összeget fizet a felperesnek, melyből 100.000.000,- Ft+ÁFA összeget a felperest terhelő garanciális kötelezettség teljesítésének biztosítékaként visszatarthatott.

A létesítmény műszaki átadás-átvétele 2007. november 6. napján megtörtént.

A 2008. január 25 napján indult felszámolási eljárásban a Fővárosi Törvényszék 2008. április 23. napján jogerőre emelkedett végzéssel állapította meg felperes fizetésképtelenségét és rendelte el felszámolását. A közzétételre 2008. április 24. napján került sor.

A felperes felszámolója a 2007. november 5-én kelt megállapodást 2009. június 17. napján felmondta, felszólította alperest az általa visszatartott 100.000.000,- Ft+ÁFA összeg megfizetésére.

A felperes keresetében 100.000.000,- Ft +ÁFA vállalkozói díj és járulékai megfizetésére kérte kötelezni alperest.

Az elsőfokú Szolnoki Törvényszék a 2014. december hó 2. napján kelt 16.G.21.155/2014/7. számú ítéletével kötelezte alperest, hogy fizessen meg felperesnek 100.000.000.-Ft+ ÁFÁ-t és ezen összeg után 2008. július 24. napjától a kifizetés napjáig járó késedelmi kamatát.

Az elsőfokú bíróság ítélete ellen a peres felek fellebbezést terjesztettek elő.

A Szegedi Ítélőtábla az elsőfokú ítéletet a 2015. július hó 4. napján kelt jogerős ítéletével helybenhagyta.

Alperes kérelmében kérte a Kúriát, hogy utasítsa az eljáró bíróságokat új eljárás lefolytatására és új határozat meghozatalára.

A Kúria, mint felülvizsgálati bíróság a felülvizsgálati kérelem tárgyalását pedig 2016. április hó 5. napjára tűzte ki.

A Szegedi Ítélőtábla Gf.III.30.2014/2015/2. számú jogerős ítélete alapján Törökszentmiklós Városi Önkormányzatnak a Credit-Faktor Pénzügyi Zrt. hitelező felé fennálló tartozása 2016. január 31-i állapotot tekintve a következő:

tőke: **127.000.000,- Ft** azaz százhuszonhétezer forint

késedelmi kamat: **129.407.955,- Ft** azaz egyszázhuszonkilencmillió

-négyszázhétezer-kilencszázötvenöt forint

perköltség: **2.105.000,- Ft** azaz kettőmillió – egyszázötezer forint

összesen: **258.512.955,- Ft** azaz kettőszázötvennyolcmillió

- ötszáztizenkétezer- kilencszázötvenöt forint

**A követelés havi 975.986,- Ft késedelmi kamattal növekszik egészen a megfizetésig.**

Időközben arról értesültünk, hogy a követelést felperes a Credit-Faktor Pénzügyi Zrt. részére értékesítette, így annak rendezését tekintve tárgyalásainkat fent nevezett cég képviselőjével folytattuk le, melynek eredményeként az alábbi peren kívüli egyezséget sikerült elérni:

**Amennyiben Törökszentmiklós Városi Önkormányzat 2016. január 31-ig** a Credit-Faktor Pénzügyi Zrt. Raiffeisen Bank Zr-nél vezetett, 12010628-01275812-00100001 számlájára **160.000.000,- Ft azaz egyszázhatvanmillió forintot megfizet**, és a Kúria, mint felülvizsgálati bíróság előtt Gfv.VII.30.331/2015 számon folyamatban lévő eljárást megszünteti, úgy a Credit- Faktor Pénzügyi Zrt. a Törökszentmiklós Városi Önkormányzattal szemben a **fenti jogviszonyból eredő követelését teljes egészében kiegyenlítettnek tekinti**, további követeléssel Törökszentmiklós Városi Önkormányzattal szemben nem lép fel.

A Credit-Faktor Pénzügyi Zrt. fenti ajánlatát 2016. január 28-ig tartja fenn azzal, hogy annak elfogadása esetén a Feleknek legkésőbb 2016. január 28-ig szerződést kell kötniük.

Amennyiben fenti ajánlatukat a megadott határidőn belül nem fogadjuk el, úgy a teljes, közel 100.000.000,- Ft-tal magasabb követelésüket bírósági úton érvényesítik azzal, hogy a követelés az érvényesítés költségeivel és a megfizetésig halmozódó kamatokkal növekszik.

Amint az a tisztelt Képviselő-testület előtt ismeretes, 2015. szeptemberében rendkívüli ülésen döntött arról a testület, hogy a települési önkormányzatok rendkívüli önkormányzati költségvetési támogatására elkülönített összegből pályázati úton próbál hozzájutni két peres ügyből származó fizetési kötelezettségünk fedezetéhez.

Egyrészről a Szolnoki Törvényszék 16.G.21.155/2014/4. számú ítélete, mely alapján 100.000.000,- Ft + 27 % Áfa és ennek 2008. július 24. napjától a kifizetésig járó késedelmi kamattal növelt összeget kell megfizetnünk. (Fentebb ismertetett per.)

Másrészről a Szegedi Ítélőtábla Gf. III.30.505/2015/5. számon meghozott ítéletében a Szolnoki Törvényszék 8.G21.109/2011/46. számú elsőfokú ítéletét helybenhagyva 19.988.168,- Ft és annak késedelmi kamatait, valamint 80.508.254,- Ft-nak 2011. június 16-tól 2012. július 2-ig terjedően a késedelmi kamatainak összegét kell teljesítenünk a Polár-HÚSZ kft. „f.a” felé.

Időközben 2015. novemberében sikerült megegyeznünk a Polár-HÚSZ Kft. „f.a.” képviseletével is és peren kívül lezártuk az ügyet, melyről akkor a Képviselő-testület döntött.

A támogatásra benyújtott pályázatokat 2015. december 20. napjáig bírálta el a belügyminisztérium, melynek eredményeként 150 millió Ft összegű rendkívüli támogatásban részesítette Önkormányzatunkat.

A fentiekben vázoltakat összesítve megállapítható, hogy a jelen döntést megalapozó ajánlatot figyelembe véve a 2016. évi költségvetésünkre mindösszesen 10 millió forint terhet jelent a megegyezés, hiszen a további 150 millió forintot a központi költségvetésből kapott támogatás fedezi.

A tisztelt Képviselő-testületnek szükséges a döntése arról, hogy a jelen előterjesztésben vázolt feltételek mellett elfogadja-e a peren kívüli egyezséget.

**Tisztelt Képviselő-testület!**

Kérem az előterjesztés megtárgyalását, és a határozati javaslat elfogadását.

Törökszentmiklós, 2016. január 13.

**Markót Imre**

**polgármester**

**\_\_\_\_/2015. ( \_\_\_ ) K. t. számú**

**H a t á r o z a t:**

**A Törökszentmiklós Városi Önkormányzat, mint alperes és** az **ERRO 96. Építő,- Szerelő, Kereskedelmi és Szolgáltató Kft. „f.a.”, mint felperes között lezárult perből származó kötelezettség teljesítése**

Törökszentmiklós Városi Önkormányzat Képviselő-testülete úgy dönt, hogy

1. az **ERRO 96. Építő,- Szerelő, Kereskedelmi és Szolgáltató Kft. „f.a.”** (1116 Budapest, Hunyadi János u. 162.), mint felperessel, a Szolnoki Törvényszék 16.G.21.155/2014/7. számú ítélete alapján keletkezett kötelezettségét a felperessel történő egyeztetését követően az alábbiak alapján teljesíti:

**Törökszentmiklós Városi Önkormányzat 2016. január 31-ig** a Credit-Faktor Pénzügyi Zrt. Raiffeisen Bank Zr-nél vezetett, 12010628-01275812-00100001 számlájára **160.000.000,- Ft azaz egyszázhatvanmillió forintot megfizet**, és a Kúria, mint felülvizsgálati bíróság előtt Gfv.VII.30.331/2015 számon folyamatban lévő eljárást megszünteti.

1. felhatalmazza a polgármestert, hogy a szükséges megállapodást aláírja.
2. Felkéri a Törökszentmiklósi Polgármesteri Hivatalt, hogy a fizetendő összeg átutalásáról gondoskodjon.

Határidő: 2016. január 31.

Felelős: Markót Imre polgármester

Dr. Majtényi Erzsébet jegyző

Erről értesül:

1. Markót Imre polgármester
2. Dr. Majtényi Erzsébet jegyző
3. Közpénzügyi Osztály
4. Credit-Faktor Pénzügyi Zrt.
5. Irattár